text: Jagten på juletyvene fortsætter: Tallene skal længere ned
  25 december 2018 kl. 13.09
  Selvom alt tyder på, at tendensen med færre juleindbrud i år fortsætter, er det slet ikke godt nok, mener politiet.
  Det er endnu alt for tidligt at opgøre tallene for antallet af juleindbrud, men ifølge Rigspolitiet er anmeldelserne op til jul for tredje år i træk faldet. Derfor tyder det på, at de samlede tal for 2018 igen bliver lave.
  Men der sker fortsat alt for mange indbrud i Danmark i forhold til de lande, som vi normalt sammenligner os med. Derfor ønskes tallet ned.
  Det skal blandt andet ske med mere sikring af vores boliger, aktiv nabohjælp og en indsats mod hæleri. Det fortæller vicepolitiinspektør ved Syd- og Sønderjyllands Politi Christian Østergaard til TV SYD.
  Antallet af indbrud toppede, ifølge Danmarks Statistik, i 2009 hvor der samlet blev anmeldt 48.670 indbrud. i 2017 var tallet nede på 29.147 indbrud.
  Men målet er at få det tal ned på omkring 10.000 indbrud årligt.
  Det skal blandt andet ske med BoTrygt, som er et initiativ fra Trygfonden og Realdania med Bolius og Det Kriminalpræventive Råd.
  